Mat-80 kumpanija se joffru l-opportunità lil 730 apprentist biex jiksbu esperjenza diretta fis-suq tax-xogħol. Id-dettalji ngħataw fit-tnedija ta’ skema ġdida tal-apprentistat li għandha l-għan li tqarreb is-sistema edukattiva lejn il-ħtiġijiet tas-suq tax-xogħol. Kumpaniji fis-settur tal-manifattura, l-elettronika, l-igaming, it-turiżmu, is-servizzi finanzjarji, u r-retail daħlu għall-iskema tal-apprentistat li biha l-istudenti se jkollhom iċ-ċans li jsiru midħla iktar tal-ħiliet neċessarji f’dawn l-intrapriżi. Claire Sevasta Manager tar-Riżorsi Umani fil-Valletta Gateway Terminali qalet lil TVM li f’din l-iskema l-kumpanija se toffri din l-opportunità ta’ taħriġ lil żewġ studenti. Għalkemm wera sodisfazzjoni għall-interess ta’ aktar minn 80 mill-kumpaniji fl-iskema, c-Chairman tal-Jobs+ Clyde Caruana qal li jixtieq li iktar kumpaniji jidħlu f’dan il-programm biex jiżdiedu l-istudenti li jagħmlu l-apprentistat. Il-Ministru tal-Edukazzjoni u x-Xoghol Evarist Bartolo qal li bi skemi ta’ din ix-xorta, s-sistema edukattiva trid tkun iktar relevanti għad-dinja tax-xogħol. L-iskema tal-apprentistat, b’ko-finanzjament mill-Unjoni Ewropea, tifforma parti minn inizjattivi oħrajn fil-programm Jobs Plus li ħafna minhom qed isiru b’kordinazzjoni mal-MCAST. Il-Prim Ministru Joseph Muscat qal li din l-inizjattiva tgħin fl-investiment tal-kumpaniji u tnaqqas ix-xogħol prekarju. Dr Muscat saħaq li għandu jkun hemm modi differenti li jagħtu ċ-ċans lil individwu jidħol fis-suq tax-xogħol u fil-karriera tal-għażla tiegħu.